**Οδηγίες για συγγραφή Επιστολής Εκδήλωσης Ενδιαφέροντος (μέχρι 1 σελίδα)**

Η Επιστολή εκδήλωσης ενδιαφέροντος παρέχει σε κάθε υποψήφιο/α τη δυνατότητα να εκφράσει με συνοπτικό και συγκροτημένο τρόπο το ενδιαφέρον του/της για το Πρόγραμμα Μεταπτυχιακών Σπουδών (ΠΜΣ) στο οποίο επιδιώκει να φοιτήσει, να δώσει σύντομες πληροφορίες σχετικά με τους άμεσους και μελλοντικούς στόχους του/της αλλά και να αναδείξει άλλες προσωπικές ικανότητες και/η δεξιότητες.

Εν συντομία, η Επιστολή θα πρέπει να απαντά συνοπτικά στα ακόλουθα ερωτήματα:

- Τι είναι αυτό που κατά την γνώμη σας καθιστά το συγκεκριμένο ΠΜΣ στο Τμήμα Χημείας καλύτερη επιλογή σπουδών για εσάς;

- Ποιός/ποιοί συγκεκριμένος/οι παράγοντας/ες σας οδήγησε να επιλέξετε το ΠΜΣ στο οποίο υποβάλλετε αίτηση (φήμη, οι καθηγητές του προγράμματος, απόψεις φοιτητών ή αποφοίτων του ΠΜΣ, επιστημονικό πεδίο, επιλογές απασχόλησης κ.λπ.);

- Πώς ταιριάζουν οι βασικές ή/και προηγούμενες σπουδές σας (επιστημονικό αντικείμενο, σχετικές γνώσεις και εμπειρία από παρακολούθηση μαθημάτων, πτυχιακή/διπλωματική εργασία, εργαστηριακή ή ερευνητική εργασία, επαγγελματική εμπειρία) με το εν λόγω ΠΜΣ; Εάν δεν ταιριάζουν θα πρέπει να υποστηρίξετε τους λόγους βάσει των οποίων επιλέγετε/επιθυμείτε να αλλάξετε αντικείμενο.

- Ποιά είναι τα ισχυρά σας προσωπικά χαρακτηριστικά στοιχεία (γνώσεις, ικανότητες, δεξιότητες κ.λπ.) τα οποία πιστεύετε ότι σας καθιστούν κατάλληλο/η υποψήφιο/α για το ΠΜΣ της επιλογής σας;

- Ποιές προοπτικές σταδιοδρομίας διαβλέπετε μετά την επιτυχή ολοκλήρωση του ΠΜΣ και πώς το γνωστικό περιεχόμενο αλλά και ο τίτλος σπουδών ταιριάζουν με τα μελλοντικά σας σχέδια;

*Παρακαλείσθε να χρησιμοποιήσετε ελεύθερο, προσωπικό τόνο στην Επιστολή δίνοντας χρήσιμες πληροφορίες και αποφεύγοντας αντιγραφές και κοινοτυπίες.*